Micaylen (14) se moordenaar gevonnisArgieffoto. Die man, wat verlede jaar in hegtenis geneem is vir die moord en wrede verkragting van die 14-jarige Micaylen Hendricks, is Dinsdag gevonnis. Andre Tieman (22), wat skuld erken het op die aanklagte teen hom, is in die hooggeregshof in Port Elizabeth tot lewenslange tronkstraf gevonnis. Hy is ŉ bykomende jaar tronkstraf opgelê vir diefstal. Die vonnisse sal gelyklopend uitgedien word. Maroela Media het vroeër berig Micaylen is op Vryheidsdag in 2016 as vermis aangemeld, nadat haar ma haar winkel toe gestuur het om doeke te gaan koop vir haar babasussie en sy nie weer teruggekeer het nie. Sers. Majola Nkohli, woordvoerder van die polisie, het gesê die polisie het inligting ontvang wat hulle na ŉ plakkershut in die Moeggesukkel informele nedersetting gelei het, waar hulle op Micaylen se liggaam afgekom het. Volgens die staat het Tieman Micaylen sien loop en haar toe met die leuen, dat hy haar ma se selfoon in sy besit het, na sy plakkershut gelok. Tieman het getuig hoe hy die 14-jarige wreed verkrag en toe verwurg het, omdat haar hulpkrete hom kwaad gemaak het. “Nadat ek haar vermoor het, het ek haar in ŉ kombers toegedraai en met ŉ plafonbord bedek. Ek het haar toe onder die venster neergesit en gaan dagga rook,” het sy verklaring gelui. Tieman het ook haar Nokia-selfoon gesteel wat later in sy besit gevind is. Nadat Micaylen se liggaam opgespoor is, het die gemeenskap Tieman se plakkershut afgebrand. Regter Irma Schoeman het gesê sy het die misdaad, die gemeenskap se reaksie, Tieman se persoonlike omstandighede en sy skulderkenning in ag geneem het toe sy die vonnis opgelê het. Schoeman het ook gesê sy kon haar net indink hoe bang Micaylen moes gewees het toe Tieman haar oorval het. Micaylen het net 40 kg geweeg en kon niks doen om die aanval af te weer nie. Sy het gesê die moord op Micaylen het ŉ baie ernstige uitwerking op haar gesin gehad, spesifiek op haar babasussie (3) wat glo gereeld vra waar haar sussie nou is. Micaylen se ma kon ook nie die hofverrigtinge bywoon nie. Sy het gesê dit sou vir haar te traumaties wees om die detail van haar dogter se moord aan te hoor.